text: Бронзова скулптура на Борис Христов получи като дарение община Пловдив | Impressio.dir.bg
  Бронзова скулптура на Борис Христов получи като дарение община Пловдив
  Синът на големия пловдивски творец Красимир Русев дари на Дом на културата "Борис Христов" скулптурен портрет на оперния ас
  Редактор : Impressio / 28 май 2019 / 09:00 439 Прочита 0 Коментара
  Бронзовият скулптурен портрет на оперния бас Борис Христов, изработен от Красимир Русев, дарение на Община Пловдив (Снимка: Община Пловдив)
  Днес в Дома на културата "Борис Христов" в Пловдив се състоя кратка церемония, по време на която Петър Красимиров Русев от гр. София, син на известния български скулптор Красимир Русев, дари на Община Пловдив, в лицето на заместник-кмета по култура и туризъм инж. Александър Държиков скулптурен портрет от бронз на оперния певец Борис Христов, изработен от Красимир Русев.
  По волята на дарителя, скулптурният портрет на Борис Христов ще бъде експониран в централната част на ДК "Борис Христов", фоайе на ет.2, каквато е била волята на автора приживе.
  Скулпторът Красимир Русев (1944-2015) е автор на редица талантливи творби, свързани с пловдивски личности и събития. Най-известната му творба е бюстът на Стефан Стамболов на едноименния площад пред Община Пловдив, където всяка година на 31 януари се чества годишнината от рождението на българският държавник.
  В продължение на години Краси Русев бе част от предаването на Пловдивската обществена телевизия "Густо, майна, Филибето". На живо пред зрителите той изработи бюстове на известни пловдивчани, а след това ги нареди и в изложба.
  Синът на големия пловдивски творец Красимир Русев дари на Дом на културата "Борис Христов" скулптурен портрет на оперния ас. На снимката заедно с зам.-кмета по култура и туризъм Александър Държиков (Снимка: Община Пловдив)
  Той беше от великото поколение пловдивски творци, от което излязоха Жоро Слона, Димитър Киров и Йоан Левиев. Красимир Русев бе и активен общественик до последния си миг и се вълнуваше от всичко, което става в Пловдив.
  На церемонията присъстваха още снахата и внукът на Красимир Русев, като участниците в кратката церемония си направиха снимка за спомен пред скулптурния портрет.